1Ee, tomala'bihku' sola ngasan! Ia tongkuratu iti' mpaissenni kamu' to apa napamanassa Puang Allataala to te'dapa naissenni to totangnturu' Puang, ia joo wattu te'da kupake kapaissenan tolinoku' ba'tu kada mala'bih.
2Nasaba' kuakkattai kumua la padana' too masainna iti' misolan, te'da apa laenna la kupau, ia mandara joo Puang Isa Almaseh matemo dipampang jao kaju sitamben.
3Ia tongkuiti', tangpakullena' kumbe'beh malaja'.
4Ia tongkupangpeissenan Kareba Kasalamatan lako kamu', te'da kupake kada massede to la nnala penawammi susi kada tomacca. Apa ia to kuasan-Na Roh Allataala pajan lan kadangku'.
5Iamo kupugaukki susi joo, kukua anna danggi' mimatappa' lako kapaissenan tolino, apa matappa' lakora kamu' kuasan-Na Puang Allataala.
6Moi nasusi joo, mpakekan kapaissenanki' ke sipangkadamokan to masaranianmo. Na ia joo kapaissenanki' tangngia kapaissenan naajarankan tolino ba'tu kapaissenan to naampui to tongkuasaii tee lino, sanga la lanynya' joo tongkuasaii.
7Apa ia joo kipau, kapaissenan pole jio mai Puang Allataala. Ia joo kapaissenan te'da naissenni tolino, apa napasadiamo Puang Allataala joo kapaissenan tonna te'dapa nadipaden tee lino, antapumala'bihhi.
8Moi mesa' to tongkuasaii tee lino te'da nnissenni. Sanga ia ke la naissenni, tantu te'damo anna la mpampangngi joo Puang mala'bih jao kaju sitamben.
9Kipangpeissenanni to apa diuki' lan Sura' Allataala kumua, "Napasadiamo Puang Allataala to la naben lako to tompakamoja'i to te'da lalopa nakitai tolino, to te'da lalopa nasa'dingngi, ba'tu to te'da lalopa nakalannaii."
10Apa lako kita' mangkamiki' napamanassan Roh Allataala, to nabenki' Puang, joo kapaissenan to te'da naissenni tolino. Roh Allataala nnissen sininna apa, moi akkatta-Na Puang Allataala to kaminang mandalan.
11Na ia to issi penawanta', kita' mandara nnissenni, te'da naissenni tau laen. Susi toomi Roh Allataala mandara nnissenni to issi penawan-Na Puang Allataala.
12Te'da nabenki' Puang Allataala cara mangpikkiri' susi tolino, apa Roh Allataalara nabenki', dikua antaissen ngasanni to apa mangka nabenki'.
13Iamo joo, ia ke kipangpeissenanni to kadan-Na Puang Allataala lako tonnampuimo Roh Allataala, te'da kipake kapaissenan tolinoki', apa iara kipake to kada naajarankan Roh Allataala.
14Ia to tote'da naampui Roh Allataala, te'da natarimai to apa naajaranni Roh Allataala, nasaba' nasangari ia curita tangtongan. Te'da nakullei mpahangngi apa to naajaranni Roh Allataala, sanga iapi napahangngi ke denni Roh Allataala lan kalena joo tau mpapahangngii.
15Ia to tonnampui Roh Allataala wa'ding mpahangngi to sininna apa, apa ia to te'da naampui Roh Allataala te'da nakullei mpahang issi penawanna to tonnampui Roh Allataala.
16Te'da nakullei, sanga den diuki' lan Sura' Allataala kumua, "Te'da tau nnissenni to lan penawan-Na Puang anna wa'ding mpakainga'i." Apa ia to lan penawanta' susi to lan penawan-Na Almaseh.
bug_Latn bug_Latn ban_Latn bug_Latn tum_Latn bug_Latn bug_Latn bug_Latn pag_Latn bug_Latn bug_Latn ind_Latn bug_Latn bug_Latn bug_Latn pag_Latn